Хабзэжьхэр яхъумэ
ЩIалэгъуалэмрэ сабийхэмрэ я творчествэмкIэ республикэ уардэунэм 3 — 5-нэ классхэм щIэс еджакIуэ цIыкIухэм папщIэ къызэригъэпэщ «Си Къэбэрдей-Балъкъэр» зэпеуэр мы махуэхэм екIуэкIащ.
Хабзэ хъуауэ Iуэхур илъэс къэс щIрагъэкIуэкIым щхьэусыгъуэ дахи иIэщ. Ар ди щIыналъэм щыпсэу лъэпкъхэм къадекIуэкI хабзэхэр, щэнхабзэр хъумэнырщ, ахэр ди нобэрей гъащIэм хапщэурэ къыдэкIуэтей щIэблэр абы щIапIыкIын, апхуэдэу творчествэ и лъэныкъуэкIэ сабийхэм ябгъэдэлъ зэчийхэр наIуэ къащIын папщIэщ.
Мы гъэм зэпеуэм хэтащ республикэм и щIыналъэ зэхуэмыдэхэм, къалэхэм къикIауэ гуп 13. Артист ныбжьыщIэхэм утыку кърахьат хьэгъуэлIыгъуэм, гущэхэпхэм, хьэщIэ егъэблэгъэкIэм, «Гъатхэпежьэм» ехьэлIа хабзэхэр къызыхэщ театр теплъэгъуэхэр. Утыкум щыджэгуа сабийхэм я бзэр шэрыуэу, ягъэза- щIэ ролхэр нэсу къэпщытакIуэхэм я пащхьэ зэрыралъхьэным хущIэкъуу, зыхэт Iуэхур я псэм зэрыдыхьэр плъагъуу апхуэдэхэт.
Зэпеуэм и кIэухыу ягъэува дамыгъэхэр къабжыжри, япэ увыпIэр хуагъэфэщащ: Налшык къалэ дэт 9-нэ, Бахъсэн къалэ дэт 4-нэ, Балъкъэр Ипщэ къуажэм дэт 2-нэ школхэм, Октябрьскэ, Акъбащ Ипщэ къажэхэм дэт курыт еджапIэхэм.
ЕтIуанэр къахьащ Налшык къалэ дэт 31-нэ, Шэджэм ЕтIуанэ дэт 1-нэ школхэм, Хьэтуей, Къулъкъужын Ищхъэрэ къуажэхэм дэт 4-нэ курыт еджапIэхэм.
Ещанэ хъуахэщ Псыхъурей, Светловодское къуажэхэм дэт курыт школхэмрэ Тырныауз къалэм дэт 6-нэ, Анзорей къуажэм и 1-нэ еджапIэхэмрэ.
ХЬЭРЭДУРЭ Аллэ.
